小飲坐中贈別祖擇之赴陜府
作者：歐陽修
朝代：宋

paragraphs: 明日君當千里行，今朝始共一罇酒。
豈惟明日難重持，試思此會何嘗有。
京師九衢十二門，車馬煌煌事奔走。
花開誰得屢相過，盞到莫辭頻舉手。
驩情落寞酒量減，置我不須論老朽。
奈何公等氣方豪，雲夢正當吞八九。
擇之名聲重當世，少也多奇晚方偶。
西州政事藹風謠，右掖文章煥星斗。
待君歸日我何爲，手把鋤犂汝陰叟。